Dame i gospodo zastupnici, poštovani gosti, otvaram 37. sjednicu Zastupničkog doma Parlamentarne skupštine BiH. Na sjednicu su osim zastupnika pozvani naši redoviti gosti, predsjedatelj i članovi Predsjedništva BiH, predsjedatelj i članovi Vijeća ministara BiH, predstavnici OHR-a, OSCE-a i drugih međunarodnih organizacija u BiH koje redovito prate rad našeg doma, predstavnici određenih nevladinih organizacija, predstavnici medija. Pozdravljam sve nazočne zastupnike i sve goste. Pozdravljam također predstavnike sredstava javnog informiranja. Prema informaciji službe, konstatiram da je na sjednici nazočno 35 zastupnika. Opravdano je odsutan uvaženi zastupnik Hadži Jovan Mitrović. Konstatiram da sjednica ima kvorum za rad i odlučivanje. Evo obaviješten sam upravo da je i uvažena zastupnica Snježana Rajilić opravdano odsutna jer se nalazi u bolnici. Vi ste, dame i gospodo zastupnici, kao što je poznato, dobili poziv za 37. sjednicu sa više točaka dnevnog reda. Međutim, u međuvremenu je Predsjedništvo BiH, uz popratno pismo od 14.10.2008. godine, Parlamentu dostavilo Sporazum o stabilizaciji i pridruživanju između Evropskih zajednica i njihovih država članica i Bosne i Hercegovine i Privremeni sporazum o trgovini i trgovinskim pitanjima između Evropske zajednice i Bosne i Hercegovine. Odmah po prijemu ovih sporazuma, a sukladno našem opredjeljenju, izvršili smo konsultaciju u Kolegiju i po žurnom postupku sazvali ovu sjednicu kako bi, zbog značaja ovih sporazuma za BiH, žurno izvršili razmatranje i dali suglasnost za njihovo ratificiranje. U pozivu za ovu sjednicu naglasili smo da se ranije sazvana 37. sjednica preimenuje u 38. sjednicu za koju ostaje utvrđeni prijedlog dnevnog reda. U međuvremenu smo utvrdili da Privremeni sporazum o trgovini nije potrebno razmatrati radi davanja suglasnosti za ratificiranje, pa smo od Predsjedništva zatražili da se o tome izjasni. Slijedom ove inicijative, Predsjedništvo je 17. listopada dostavilo novi dopis kojim je zamijenjen ranije dostavljen dopis i u kojem se traži razmatranje samo Sporazuma o stabilizaciji i pridruživanju između Evropskih zajednica i njihovih država članica i BiH. 2 Sukladno iznesenom, za ovu sjednicu imamo jednu točku dnevnog reda, to je: Davanje suglasnosti za ratificiranje Sporazuma o stabilizaciji i pridruživanju između Evropskih zajednica i njihovih država članica i Bosne i Hercegovine. Da li neko želi raspravljati povodom prijedloga dnevnog reda? Uvaženi zastupnik Branko Dokić.
Dame i gospodo poslanici, gospodine predsjedavajući Savjeta ministara, cijenjeni ministri i zamjenici, ja sam na prošloj sjednici pokrenuo inicijativu da se Parlament opredijeli prema govorima predsjedavajućeg BiH, gospodina Harisa Silajdžića. Očekivao sam da je za današnju sjednicu mogla da bude pripremljena ta tačka dnevnog reda i da se poslanicima dostave njegovi govori. Interesuje me da li je to razmatrano i u kojoj je to fazi ako je razmatrano? I ja bih želio da se tim govorima, koje ćemo dobiti, prilikom obraćanja na Generalnoj skupštini UN i u Savjetu Evrope dostavi izlaganje gospodina Silajdžića ovdje u Sarajevu prilikom posjete gospodina Rena. Želim da vas podsjetim i na činjenicu da je prilikom rasprave u Narodnoj skupštini o istoj temi u nekoliko navrata od strane poslanika Narodne skupštine, Stranke za BiH i SDA, istaknuto da je Parlament BiH mjesto gdje se treba raspravljati o toj temi. Dakle, evo ova inicijativa je neposredno na drugom mjestu dobila podršku takvu da bi mogla da ima podršku većine u ovom parlamentu.
Uvaženi kolega zastupniče, želim Vas informirati da je Kolegij Doma se opredijelio, imajući u vidu značaj Sporazuma o stabilizaciji i pridruživanju za BiH i sve njene narode i građane i entitete i kantone i općine i gradove i sve ostalo što postoji u BiH da jednu sjednicu posveti samo Sporazumu, znači za samo Sporazum o stabilizaciji i pridruživanju. A to pitanje, koje vjerovatno želite, možete postaviti na narednoj sjednici koju očekujemo danas nakon okončanja 37. sjednice, ja računam ne više od sat vremena. Znači, nakon 37. sjednice, za koju imate prijedlog samo jedne točke dnevnog reda, imat ćemo redovitu sjednicu koja bi ranije bila 37., sada će biti 38. sjednica, na kojoj ima više točaka dnevnog reda, pa ćemo otvarati raspravu i o tom i o nekim drugim pitanjima za koje zastupnici imaju potrebe. Jeste li zadovoljni odgovorom?
nije uključen mikrofon
Zahvaljujem. Ima li drugih potreba za raspravu o prijedlogu dnevnog reda? Nema evidentiranih. 3 Konstatiram da je Zastupnički dom Paralamentarne skupštine BiH za 37. sjednicu Doma utvrdio slijedeći 1. Davanje suglasnosti za ratificiranje Sporazuma o stabilizaciji i pridruživanju između Evropskih zajednica i njihovih država članica i Bosne i Hercegovine Prelazimo na razmatranje dnevnog reda. Kao što smo u pozivu napisali, zbog obimnosti materijala, samo je klubovima zastupnika dostavljen Sporazum u pisanom obliku, a svim zastupnicima je dostavljen na e-mail adrese, u elektronskom obliku. Nadležno Povjerenstvo za vanjske poslove na jučerašnjoj sjednici razmatralo je ovaj sporazum i dostavilo je Mišljenje u kojem Domu predlaže da da suglasnost za ratificiranje. Podsjećam vas, isto tako, da smo u Parlamentu imali jednu uspješnu prezentaciju ovog sporazuma i obavili cjelovitu raspravu. Imajući to u vidu, na jučerašnjoj sjednici Proširenog kolegija Doma utvrđeno je zajedničko stajalište da se na današnjem zasjedanju povodom ... Sporazuma u uvodnom dijelu kratkim obraćanjem obrati predsjedavajući Vijeća ministara, a da nakon toga, ukoliko ima potrebe, uime klubova zastupnika se može obratiti po jedan predstavnik kluba, odnosno, uime zastupnika koji nemaju klubove, može se obratiti svaki od njih pojedinačno, ako žele. Znači, nije obveza. Istovremeno smo zaključili da bi ova sjednica mogla trajati, da bi poželjno bilo da traje, najduže sat vremena, kako bismo nakon toga pristupili obradi i započeli rad 38. sjednice Zastupničkog doma. Evo, nakon ovih uvodnih napomena, ja pozivam predsjedatelja Vijeća ministara, doktora Nikolu Špirića da se obrati Domu.
Uvaženi predsjedavajući, cijenjene kolegice i kolege poslanici, dame i gospodo, dopustite mi da vas, na samom početku, srdačno pozdravim i da izrazim želju da će današnja sjednica biti još jedna prilika za sve vas, bez obzira kojoj političkoj opciji pripadate, da jasno potvrdite opredijeljenost za ubrzanjem evropskog puta BiH. Iskoristio bih priliku da vas zamolim da se tokom današnje rasprave isključivo rukovodite našim konačnim ciljem, a to je punopravno članstvo u EU i da dragocijeno vrijeme i energiju ne rasipate na bespotrebne rasprave. Kao što je poznato, Sporazum o stabilizaciji i pridruživanju sa EU koji je potpisan 16. juna 2008. godine ne može stupiti na snagu do okončanja procedure ratifikacije Sporazuma od strane zemalja članica EU, a osnovna pretpostavka ratifikacije Sporazuma od strane zemalja članica EU jeste ratifikacija tog sporazuma od strane Parlamentarne skupštine BiH. Savjet ministara je na svojoj 61. sjednici, održanoj 7. oktobra 2008. godine, utvrdio Prijedlog odluke o ratifikaciji Sporazuma o stabilizaciji i pridruživanju između Evropskih zajednica i njihovih država članica i BiH, te vas pozivam da danas date saglasnost na tu odluku. Apelujem na vas da posao vezan za ratifikaciju uradimo najefikasnije što možemo, kako bismo na taj način obezbijedili čvrst 4 argument da od zemalja članica EU zatražimo što skoriju ratifikaciju ovog sporazuma u njihovim parlamentima. Današnja konstruktivna rasprava bi takođe poslužila kao čvrst argument u našim rukama da snažnije zakucamo na vrata EU. Savjet ministara je u potpisivanju Sporazuma o stabilizaciji i pridruživanju preduzimao niz mjera i aktivnosti koje su za cilj imale dalje približavanje EU. Na 2. tematskoj sjednici Savjeta ministara o evropskim integracijama, održanoj 3. jula 2008.g odine, donijeli smo Odluku o uspostavljanju jedinica za evropske integracije. Ovom odlukom se određuje uspostava organizacionih jedinica i radnih mjesta u organima uprave BiH za obavljanje poslova i koordinaciju u procesu evropskih integracija. Savjet ministara na 3. tematskoj sjednici, održanoj 25.9.2008. godine, usvojio je Informaciju o potrebi uspostavljanja zajedničkih tijela za provođenje Sporazuma o stabilizaciji i pridruživanju, a na tematskoj sjednici, održanoj 6. oktobra 2008. godine, Odluku o uspostavljanju Komisije za evropske integracije u sastavu Privremenog odbora za stabilizaciju i pridruživanje. Prvi sastanak Privremenog odbora održan je u Sarajevu 7. oktobra 2008. godine. Poseban akcenat smo stavili na preduzimanje mjera kako bi se Privremeni sporazum, koji je stupio na snagu 1. jula 2008. godine, provodio zadovoljavajućim tempom. Tako je Savjet ministara na 57. sjednici, održanoj 29. jula 2008. godine, usvojio Akcioni plan za provođenje obaveza iz Privremenog sporazuma i Sporazuma o stabilizaciji i pridruživanju. Akcioni plan i njegovo sprovođenje predstavljaće jedan od elemenata praćenja napretka i ocjene BiH u procesu stabilizacije i pridruživanja. Prve mjere u vezi sa implementacijom Privremenog sporazuma su se odnosile na ukidanje i smanjenje carina za pojedine vrste proizvoda prema rasporedu iz Sporazuma koje provodi Uprava za indirektno oporezivanje BiH. Na prvom sastanku Privremenog odbora konstatovano je da BiH u potpunosti poštuje liberalizaciju, odnosno snižavanje carinskih stopa, kako je ispregovarano u aneksima i protokolima Sporazuma. Od ostalih mjera koje je bilo potrebno donijeti, BiH je ukinula mjeru carinskog evidentiranja od 1%, te počela sa primjenom smanjenih carina na uvezenu robu, porijeklom iz zemalja članica EU. BiH je u obavezi da poduzme odgovarajuće mjere kako bi se izmijenile odredbe Odluke o uvozu rabljenih vozila, polovnih vozila koje nisu u skladu sa odredbom Sporazuma. Ministarstvo vanjske trgovine i ekonomskih odnosa će uskoro dostaviti prijedlog odluke Savjetu ministara i obavijestiti Evropsku komisiju o toj odluci. Uvaženi poslanici, iskoristiću i ovu priliku da vas podsjetim da evropski put BiH mora biti vlasništvo svih nas i da svi moramo dati svoju podršku na tom putu. Davanje saglasnosti na Odluku o ratifikaciji Sporazuma o stabilizaciji će svakako predstavljati konkretan doprinos našem zajedničkom cilju. Hvala vam.
Zahvaljujem uvaženom predsjedatelju Vijeća ministara, doktoru Nikoli Špiriću. Otvaram raspravu. Uvaženi zastupnik Halid Genjac. 5
Poštovane kolegice i kolege, cijenjeni gosti, članovi Vijeća ministara, mi danas prisustvujemo činu koji je jedan od koraka ka definitivnoj ratifikaciji da bi stupio na snagu Sporazum o stabilizaciji i pridruživanju BiH Evropskoj uniji. Međutim, to nije samo formalni čin. On ima i suštinski značaj jer današnja saglasnost je izražavanje saglasnosti od strane Parlamentarne skupštine BiH je i definitivna odluka najvišeg zakonodavnog i kranjeg zakonodavnog tijela u BiH da BiH odlučno krene procesu pridruživanja EU. Stranka demokratske akcije snažno podržava današnju odluku Parlamentarne skupštine da se da saglasnost na parafiranje Sporazuma. I naravno, ovaj pomalo i svečani čin nije i ne bi trebao biti povod da se problematiziraju brojna naša pitanja, analiziraju pojedinačne odgovornosti, ali zbog kašnjenja i evidentne stagnacije u procesu pridruživanja, koji je nastao ipak u posljednje vrijeme, nameće se potreba da se neki opći osvrti naprave. Kad smo donosili u Parlamentu ovu deklaraciju o volji svih parlamentarnih stranaka da se BiH primi, integrira u EU, ili smo pogrešno razumjeli taj proces ili nismo bili iskreni. Sve ovo što se u vezi sa evropskim integrisanjem potpisuje i sve što se razmatra ovdje u konačnom, i u partnerstvu za BiH i Sporazum o stabilizaciji i pridruživanju, ima za cilj da se evolucijom BiH učini kao država funkcionalnom i spremnom za pridruživanje EU. Nijedna država koja je put ovaj prešla nije sama odlučivala koja je to evolucija i kako se to postiže spremnost za pridruživanje EU. U daleko manje složenijim državama EU je bila vrlo konzistentna, propisujući kriterije i jasno utvrđujući principe šta znači spremnost za integrisanje u EU neke države. U BiH koja je izuzetno složena, nažalost, mi u posljednje vrijeme imamo sve više izraz nekonzistentnog pristupa i principa – dogovorite se. Govorim u ime Stranke demokratske akcije koja je, barem ona, dakle, barem kao Stranka demokratske akcije izuzetno izrazila i odgovornost i spremnost dogovora i volju za postizanje kompromisa itd., ali nemamo odgovora koji su okviri mogućeg dogovora da bi bili kompatibilni sa EU i nemamo odgovora na pitanje - šta ako neki od sudionika razgovora ili neko od sudionika razgovora jednostavno ne želi dogovor. Mislim da smo imali te situacije i mislim da pored ovih naših problema i veće spremnosti na dogovor i veće spremnosti na kompromise mislim da je vrijeme i za konzistentniji pristup EU ovim našim prilikama i mislim da je vrijeme za novu strategiju EU prema BiH koja bi trebala da da odgovore na ova ključna pitanja u interesu BiH i njenih građana, ali i u interesu EU. Mislim da su naša očekivanja opravdana, a zbog povezanosti evropskog integrisanja sa integrisanjem u NATO pakt i svega toga, a i zbog povezanosti i sa regionalnom i generalnom sigurnošću, mislim da su opravdana očekivanja da u tom procesu očekujemo sinhronizirani pristup SAD. Hvala.
Zahvaljujem uvaženom zastupniku Halidu Genjcu. Ja nemam više registriranih prijavljenih. Ima li? Nema, nema. 6 Ali, možda ovako, ne vidim pred sobom. Evo, kako sam registrirao, uvažena zastupnica Azra Hadžiahmetović, pa uvaženi zastupnik Denis Bećirović, pa uvaženi zastupnik Martin Raguž, pa uvaženi zastupnik Rifat Dolić, pa uvaženi zastupnik Drago Kalabić.
Zahvaljujem, predsjedavajući. Cijeneći činjenicu da smo mi o samom Sporazumu o stabilizaciji i pridruživanju vodili opširnu raspravu, ja se ovaj put neću fokusirati na samu sadržinu Sporazuma i cijenim da je ovaj čin današnje ratifikacije zaista od posebne važnosti za BiH. U tom smislu, ja bi sugerisala i Vijeću ministara i nadležnim tijelima ovog parlamenta da u narednom periodu se više fokusiraju na obaveze BiH koje proizilaze iz samog Sporazuma o stabilizaciji i pridruživanju, da se napravi jedna selekcija prioriteta kako iz samog Sporazuma o stabilizaciji, tako i obaveza BiH iz Ugovora o partnerstvu sa EU. Ja hoću samo ovaj put da pomenem da s obzirom da su dalji koraci u procesu približavanja BiH evropskim integracijama vezani i za sam proces ratifikacije, ja bih sugerisala da svi upotrijebimo diplomatske kanale na svoj način, u okvirima svojih mogućnosti. Jučer smo upoznali da će Kolegij Parlamenta uputiti dopise parlamentima zemalja članica EU u smislu molbe ili zahtjeva da se ubrza postupak ratifikacije. Ja cijenim da bi nadležna tijela u ovom parlamentu, posebno Komisija za vanjske poslove koja je također juče donijela taj zaključak, ali i parlamentarne grupe prijateljstva trebale da se aktiviraju u tom smislu. Naravno Vijeće ministara, odnosno resorno Ministarstvo vanjskih poslova će svojim diplomatskim kanalima taj posao uraditi, kao što već i radi. Ali, ono što hoću posebno da skrenem pažnju, da bi bilo dobro da u narednom periodu u koordinaciji sa Vijećem ministara obratimo pažnju na Akcioni plan, odnosno prioritete i dinamiku u našem približavanju članstva u EU. Ovo, kako dijelom iz razloga o kojima je govorio kolega Genjac, a dijelom i iz novih okolnosti o kojima moramo voditi računa. Naime, cijena približavanja evropskim integracijama sa novim okolnostima u svjetskoj ekonomiji se povećava. Zahvaljujem.
Zahvaljujem uvaženoj zastupnici Azri Hadžiahmetović. Sljedeći je uvaženi zastupnik Denis Bećirović.
Uvaženi predsjedavajući, cijenjene kolegice i kolege, cijenjeni gosti, predstavnici medija, uime Kluba SDP-a u Predstavničkom domu Parlamentarne skupštine BiH, želim reći da, kada je u pitanju Klub poslanika SDP-a, kod nas nema nikakve dvojbe. Mi smo, kao što znate, zajedno sa Klubom BPS-a predložili onu 'Rezoluciju o ubrzavanju evropskog puta BiH', podržali smo i potpisivanje ovog sporazuma na posebnoj sjednici posvećenoj ubrzanom putu BiH i realizaciji Sporazuma o stabilizaciji i pridruživanju. Uime Kluba SDP predložili smo niz zaključaka koji su vezani za ovu problematiku. I danas ćemo svakako glasati za ratifikaciju ovog sporazuma. 7 Međutim, želim sljedeće reći. Evo, u ovom kratkom izlaganju predsjedavajućeg Vijeća ministara BiH, između ostalog, je rečeno da ne treba trošiti vrijeme za bespotrebne rasprave. Ja se slažem s tom ocjenom, međutim ovdje, dakle u najvišem zakonodavnom organu u BiH, postavljam pitanje: Da li, odnosno ne da li već zašto Vijeće ministara BiH bespotrebno troši i nepovratno troši vrijeme građana BiH i ne radi svoj dio posla? Kada to kažem, mislim prije svega na sljedeće. Evo da postavimo konkretno pitanje Vijeću ministara BiH: Koliko je evropskih zakona ponudilo Parlamentu BiH u 2008. godini? Pa da čujete da li trošimo ili ne trošimo bespotrebno vrijeme! Evo pitam za 2008. godinu, iako znamo odgovor i za 2008. A za 2007., također znamo kakav je odgovor i rezultati su evidentno ispod zadovoljavajućeg. Dakle, postoji evidentno, to se danas mora konstatovati, velika diskrepanca između onog šta potpisuje država BiH i predstavnici njenih organa i onoga šta realizira nakon potpisivanja? Dakle, treba napokon početi praviti razliku između deklarativnog i konkretnog. Današnji dnevni red i ove i naredne sjednice potvrđuje samo stvarnu spremnost i iskrenost dijela, najvećeg dijela vladajuće koalicije u BiH, da ozbiljno rade na priključenju u EU. Od dana potpisivanja Sporazuma o stabilizaciji i pridruživanju, u junu mjesecu ove godine, pa evo do danas, sve su nam manji dnevni redovi, umjesto da bude obrnuto, da ovaj Predstavnički dom i Dom naroda budu preplavljeni desetinama zakona, jer moramo donijeti hiljade zakona da bi uskladili zakonodavstvo BiH sa zakonodavstvom EU. Ovdje je na sceni jedan potpuno obrnut proces. Sve su manji dnevni redovi, zakona i nema, nađu se na dnevnom redu pokoje izmjene i dopune zakona, što je apsolutno neprihvatljivo i u suprotnosti sa onim šta se deklarativno govori u ovoj državi. Ja moram reći da je BiH nakon potpisivanja Sporazuma o stabilizaciji i pridruživanju u junu mjesecu ove godine do danas postala jedna gotovo potpuno blokirana država, i to je odgovornost, prije svega, vladajuće koalicije, njenih najvažnijih aktera, ali dijelom i međunarodne zajednice koja ima i pravo i obavezu i odgovornost da deblokira državu BiH onda kad je to potrebno, a očigledno da je danas, ponavljam, BiH blokirana država. Mi smo danas trebali čuti, kada već ratificiramo ovaj Sporazum o stabilizaciji i pridruživanju, šta je sa ustavnim reformama. Zašto se ne provodi reforma policije? Zašto se ne završi implementacija Zakona o javnom RTV sistemu na državnom nivou? Kada ćemo napokon, evo hoćemo u EU, hoćemo da prihvatamo evropske standarde, kada ćemo napokon zaustaviti diskriminatorne postupke u obrazovnom sistemu? Na to nas upozoravaju brojni dokumenti Vijeća Evrope. Međutim, na tom planu evidentno ništa se ne radi. Kao što svi vidimo, evo iz svih podataka, BiH je na samom dnu kada je riječ o borbi protiv korupcije. Ovaj parlament je usvojio strategiju, ovu inicijativu na prijedlog Kluba SDP-a da se donese strategija za borbu protiv korupcije u BiH. Nažalost, Vijeće ministara čak ne radi ni ono šta Predstavnički dom Parlamentarne skupštine BiH zaključi. Kako, tek onda, da radi neke stvari koje i ne zaključimo, a trebalo bi provesti. Evo, pitanje akcionog plana za sprovođenje ovog sporazuma, a danas evo imamo ratifikaciju. U samoj Rezoluciji, koju je takođe usvojio ovaj Predstavnički dom, data je obaveza još prije potpisivanja tog sporazuma, da Vijeće ministara napravi akcioni plan za sprovođenje Sporazuma o stabilizaciji i pridruživanju, sa tačnim rokovima, nosiocima posla, itd. Do dana današnjeg, mi na sjednici Predstavničkom doma ni Doma naroda nismo dobili takav dokument. To samo govori koliko se neozbiljno pristupa jednom strašno ozbiljnom poslu. Žalosno je da 8 smo bili najsporija zemlja na jugoistoku Evropu kad je riječ o samom potpisivanju Sporazuma o stabilizaciji i pridruživanju, ali postaje još žalosnije da ćemo biti evidentno najsporija zemlja koja realizira obaveze proistekle iz ovog dokumenta koji danas ratificiramo i u Predstavničkom domu. Ja moram reći da veći dio vladajuće koalicije na državnom nivou i entitetskom nivou, to treba otvoreno reći danas, vode antievropske snage. Kad kažem antievropske snage, pod tim terminom podrazumijevam sve one snage koje se deklarativno zalažu za evropske standarde, a u suštini sve rade da ova zemlja stoji, da bude blokirana i da ne ide prema EU. Te antievropske snage očigledno u BiH misle da cijelu EU treba prilagođavati standardima BiH, umjesto da shvate da u EU se može samo na jedan način, prilagođavajući standarde i zakonodavstvo ove zemlje standardima i zakonodavstvu EU. Da je to tako, to potvrđuje i Visoki predstavnik u BiH, koji gotovo mjesečno upozorava na veliku štetnost nacionalističke i antidržavne retorike u ovoj zemlji. Na to nas upozoravaju i brojne druge međunarodne institucije, predstavnici najvećih svjetskih sila. Također, o tome govore i u svojoj posljednjoj izjavi, od prije nepunih mjesec dana, ambasadori Upravnog odbora Vijeća za implementaciju mira koji, također, trenutnu situaciju u BiH ocjenjuju krajnje ozbiljnom. Međutim, da ne bi širili raspravu, evo ja još jednom želim reći, Klub SDP-a će podržati ratifikaciju ovog sporazuma. Međutim, danas smo htjeli da čujemo od Vijeća ministara BiH: Ko će realizirati taj sporazum, u kom roku će se pojedine stvari realizirati i ko će napokon u ovoj zemlji snositi odgovornost za nerealizaciju onih obaveza koje je BiH prihvatila na svom putu ka punopravnom članstvu u EU? Dakle, danas smo zaista očekivali napokon da neko kaže odgovor na ovo pitanje: Ko će snositi odgovornost za ponovno kašnjenje BiH? A, ponavljam, kasnili smo u potpisivanju, a danas već ozbiljno počinjemo kasniti u realizaciji tog sporazuma. Hvala.
Zahvaljujem uvaženom zastupniku Denisu Bećiroviću. Sljedeći je prijavljeni uvaženi zastupnik Martin Raguž.
Hvala lijepo. Znači, snažna podrška ratifikaciji. Ipak je ovo veliki dan za ovaj parlament i za ovu zemlji i trebamo ga sa dignitetom obilježiti i danas nije vrijeme da razvijamo velike razlike između pozicije i opozicije nego da vidimo kako sljedeću godinu iskoristiti da implementiramo Sporazum o stabilizaciji i pridruživanju. Javio sam se, uz ovaj glas potpore, da kažem dvije stvari. Stvari nisu tako crne kao što se želi pretpostaviti od potpisivanja Sporazuma do danas. Vidimo da je Vijeće napravilo i prezentaciju pred ovim parlamentom, pred oba doma usvojen je Akcijski plan i ostavilo određene okvire i načine, kao i organizacijske pretpostavke koje su također nužne da se ovo radi. Naravno, nužna je politička volja, o tome nije bilo govora, i zato sam se javio za riječ. 9 Ako gospodin Olli Rehn, komesar EU za proširenje, javno i bez kompleksa kaže da je BiH njegova noćna mora u pozitivnom smislu, znači to iskazuje odnos EU i značaj koji se pridaje za pozitivan rasplet situacije u BiH. Ako vidimo najavu da će iduća godina u EU biti godina Zapadnog Balkana, ako vidimo da su politički direktori zemalja Višegradske skupine ovih dana u posjeti u BiH, kao i Češko predsjedavanje najavili te prioritete, ja mislim da mi danas u ovom parlamentu trebamo narednu godinu, 2009., proglasiti godinom evropskih integracija za institucije BiH. To je jedan minimum i fokusirati se na ove zadaće. Evo, hvala lijepo.
Zahvaljujem uvaženom zastupniku Martinu Ragužu. Sljedeći je prijavljeni uvaženi zastupnik Rifat Dolić.
Gospodo, predsjedavajući, cijenjene kolegice i kolege, uvaženi gosti, potpisivanje Sporazuma o stabilizaciji i pridruživanju između zemalja EU i BiH, nema sumnje, za BiH je historijski čin i mi bi danas trebali na svečani način ovjeriti taj čin. Ja sam na miru pročitao tekst Sporazuma i, moram priznati, nakon toga za mene je današnja njegova ratifikacija u ovome domu, umjesto svečanog čina, dobila notu zabrinutosti, pa pomalo i straha od onoga što nam predstoji nakon njegovog oficijelnog stupanja na snagu. Sporazum o stabilizaciji i pridruživanju je akt kojim država BiH stupa u ugovorni odnos sa EU, kojim preuzima određena prava i obaveze. Bojim se da smo mi, kad govorimo o Sporazumu o stabilizaciji i pridruživanju, skloni govoriti o pravima i prednostima koje donosi, a često zaboravljamo ili prešućujemo obaveze i negativne posljedice koje on sa sobom nosi. Evropski put za BiH svakako nema alternativu i suočavanje sa obavezama iz Sporazuma o stabilizaciji i pridruživanju je samo prva gomila trnja koja nas čeka na tom putu. Mene osobno ne zabrinjava suočenje sa obavezama iz Sporazuma, jer su te obaveze realnosti i stvarnost. Ali mene zabrinjava pa i plaši nekoliko činjenica. Prva činjenica je da je BiH nepripremljena i nespremna dočekala preuzimanje obaveza iz Sporazuma. Drugo, politički ambijent u BiH, koji karakterišu nepovjerenje i političke podjele, ne pruža puno optimizma u izvršavanju obaveza iz Sporazuma. Treće, odnosi unutar aktuelne parlamentarne većine u BiH, u kojima ne postoji konsenzus o bilo kojem važnijem pitanju za BiH, nisu dobra referenca za reforme i šumu propisa i zakona koje treba brzo donositi. Sporazum o stabilizaciji i pridruživanju donosi brojne prednosti i pogodnosti, ali samo pod uslovom brzog izvršavanja preuzetih obaveza i brzog kretanja evropskim putem. Prva asocijacija većine nas kad se govori i izgovori Sporazum o stabilizaciji i pridruživanju su pretpristupni fondovi i pomoć EU. Prvo iskustvo zemalja koje su prošle ovaj put govore da 10 raspoloživa sredstva pretpristupnih fondova i pomoći EU ne dostižu izgubljena sredstva po osnovu smanjivanja i ukidanja carina i drugih dadžbina. Drugo, pretpristupni fondovi i pomoć EU uslovljeni su i u našem primjeru sa napretkom u ispunjavanju konkretnih prioriteta evropskog napretka, te obaveza da se provedu demokratske, ekonomske i institucionalne reforme. Nemojmo se zavaravati da će EU prema BiH biti velikodušna i otvoriti kase za pomoć. To je velika zabluda koja nas može skupo koštati ukoliko brzo ne postignemo politički konsenzus oko ispunjavanja preuzetih obaveza iz Sporazuma. Sporazum o stabilizaciji i pridruživanju je, prije svega, trgovački sporazum koji i ne donosi profit za BiH, jer BiH nije pripremljena za taj sporazum. Ali ovaj sporazum za BiH može donijeti politički profit, jer evropski put za BiH postaje snažan unutrašnji integrirajući faktor u BiH. Ko preuzima u suštini obaveze iz Sporazuma o stabilizaciji i pridruživanju? Oficijelno obaveze preuzima država BiH i odgovornost za njihovo izvršavanje preuzimaju svi politički faktori u BiH. Naravno, unutar političkih faktora u BiH, u ovom trenutku, breme odgovornosti je na vladajućoj šestorki koja čini parlamentarnu većinu u BiH, jer su politički mehanizmi, dakle i institucionalni mehanizmi za izvršavanje preuzetih obaveza, objektivno u njihovim rukama. Naravno, za izvršavanje preuzetih obaveza, u ovom trenutku, je neophodan i opći politički konsenzus kako bi se obaveze brže izvršavale i kako bi BiH brže koračala evropskim putem. U posljednje vrijeme se mogu čuti sve glasniji zahtjevi o odlasku ili smanjivanju uticaja međunarodne zajednice u BiH. Ja osobno, kao poslanik u Parlamentarnoj skupštini ove zemlje, nisam previše sretan zbog uloge međunarodne zajednice u BiH, ali u ovom trenutku smatram da je to, u sadašnjem političkom ambijentu nepovjerenja i podjela, neophodno i da uloga međunarodne zajednice treba biti racionalizirana u pravcu eliminisanja destrukcija i opstrukcija evropskog puta za BiH, bez obzira od koga to dolazilo. Na kraju da kažem da za Demokratsku narodnu zajednicu BiH i za mene osobno evropski put za BiH nema alternativu i naša podrška tom putu nikada neće doći u pitanje. Naravno, to ne znači da ćemo biti bilo čiji klimoglavci pa makar se radilo i o Sporazumu o stabilizaciji i pridruživanju i o evropskom putu. Apeliram u ovoj situaciji i na racionalan pristup u izvršavanju obaveza iz Sporazuma, jer isti ima radikalan uticaj na ekonomiju BiH, a posebno na neke njene segmente kao što su poljoprivreda, industrijska proizvodnja itd. Bilo bi tragično da naš pristup proizvede onu narodnu - operacija uspjela, pacijent umro. Radi toga je potrebno da sa ovim sporazumom živimo svi u granicama svoga uticaja i da doprinesemo da BiH uspješno savladava trasu evropskog puta. Hvala lijepa.
Zahvaljujem uvaženom zastupniku Rifatu Doliću. Sljedeći je prijavljen uvaženi zastupnik Drago Kalabić.
Gospodo, predsjedavajući, uvaženi predsjedavajući Vijeća ministara, članovi Vijeća ministara, kolege poslanici, uvaženi gosti, ja želim sa radošću da kažem da će poslanici SNSD-a danas dati saglasnost na ratifikaciju ovog sporazuma i još jednom želim da izrazim zahvalnost 11 predsjedavajućem Vijeća ministara, gospodinu Nikoli Špiriću, i njegovim saradnicima na, ipak, ovom velikom uspjehu. Sada sa ove vremenske distance, sa vremenske distance, možemo slobodno reći da nije isto u drugim zemljama Zapadnog Balkana doći do ovog sporazuma i doći u BiH. Za ovako nešto ipak je potrebno bilo jedno posebno političko umjeće koje su oni očito imali i danas se nalazimo, evo, pred ovim činom za koji smo dogovorili da ipak ima malo svečani karakter. SNSD želi da ohrabri ovo Vijeće ministara da nastavi ovaj put i da u narednom periodu snažnije digne glas protiv svih onih pojava i procesa koji su antievropski i koji sprečavaju BiH na tom putu. Pridruživanje, ulazak u evropske integracije nije aneksija, nije okupacija, to je jedan demokratski čin i u njemu treba da budu i biće sigurno korištena demokratska sredstva. Zato mi pozivamo sve one koji pozivaju neke druge da nas vode u EU i da nas uvode u EU da prestanu sa tim pozivima već da sami pojačamo vlastito učešće u vlastitom vođenju prema EU i snažnije učešće u tim procesima. U tom pravcu mi podržavamo sve napore Vijeća ministara koje očito ulaže i možemo reći da smo u ovom momentu blagi optimisti. Hvala.
Zahvaljujem uvaženom zastupniku Kalabiću. Sljedeći je prijavljen uvaženi zastupnik Momčilo Novaković.
Gospodine predsjedavajući, gospodine predsjedavajući Savjeta ministara, članovi Savjeta ministara, uvažene kolege i cijenjeni gosti, prije svega da napomenem da se Srpska demokratska stranka već ranije jasno i javno izjasnila za put BiH ka EU i u tom smislu danas nećemo reći ništa novo. Dakle, to je nešto što smo više puta i javno i jasno do sada rekli. Sa te strane i imajući to u vidu, mi ćemo danas glasati za ratifikaciju ovog sporazuma, jer smatramo da ovom ratifikacijom, ustvari, dajemo saglasnost na jednu etapu bez koje put u EU nije moguć. I samo ili je to najvažniji razlog zbog koga ćemo mi današnji sporazum podržati, odnosno njegovu ratifikaciju. Moram reći da ne vidim nekih velikih razloga za zadovoljstvo ako imamo u vidu da smo mi posljednja zemlja koja je ratifikovala ovaj sporazum. Da li je to zadovoljstvo činjenicom da smo posljednji ili zadovoljstvo činjenicom da smo, eto, došli na red i mi da ovo ratifikujemo. Imam osjećaj, kako smo došli do ovog sporazuma, da smo došli zato što smo došli na red. Naime, pročitao sam nekoliko puta u različitim pisanim medijima da nas je ovaj sporazum iznenadio. I zaista, ako pogledamo koliko je naša privreda spremna za primjenu Sporazuma, onda nas on stvarno jeste iznenadio. I ako sa te strane gledamo, onda nemamo velikih razloga za zadovoljstvo osim, ponavljam, činjenice da je ovo etapa bez koje nije moguće nastaviti dalje. Vidite, kad se uzme Plava knjiga, onda se može vidjeti da su ovdje 62 stranice teksta koje govore o opštim odredbama, o pravima, obavezama potpisnica Sporazuma. A onda 511 stranica je trgovinski dio koji govori isključivo o našim obavezama i koji je, u ovoj fazi, sada isključivo protiv nas. I jedno jeste sigurno, ono što je rekao gospodin Dolić, da sredstva iz pretpristupnih fondova, čak, i kad ih dobijemo, a nisam siguran, ne nisam siguran, nego nismo mi još stekli uslove da ih dobijemo, nećemo ih brzo ni steći, ali kad steknemo, ne mogu nadoknaditi štetu nastalu po osnovu primjene ovih 511 stranica. E, ovih 511 stranica mi nismo 12 spremno dočekali i odgovornost zato snose oni koji danas obavljaju vlast, ali ne samo oni. Ne može se stvar svesti samo na ove dvije ili dvije i po godine. Znači, dakle odgovornost snose, moram reći, i ranije, ranije garniture vlasti zbog toga što jednostavno ovaj proces nije pripreman na pravi način. Ja ne mislim da je ovo neka nagrada za naše rezultate, prije bih rekao da je EU htjela jednom stimulacijom da pokuša BiH dati šansu da rješava sama unutrašnje probleme kojih ima, a evidentno da ih je mnogo. Nisam siguran da u BiH trenutno, posebno u strankama parlamentarne većine, postoji politička volja da se ovaj sporazum implementira u potpunosti. Bojim se da ne postoji, bolje reći da ne postoji politička volja. Što se tiče privrede, siguran sam da će najviše koristiti, naravno uz ovo što mora koristiti, pokušati koristiti članove 38. i 39. koji daju neku mogućnost da se zaštite u slučaju da sve krene naopako, a mislim da će krenuti naopako. Tako da, čini mi se, da će odredbe, ove dvije odredbe ovog sporazuma biti vrlo često predmet analiza i pokušaja da se preko njih dokaže kako smo mi primjenom ovog sporazuma ustvari došli u neravnopravan položaj i kako smo izložili našu nejaku privredu nelojalnoj konkurenciji Zajednice. Takođe, nisam siguran da postoji politička volja za realizaciju člana 70. glave VI stava (2) ovog sporazuma koji govori da će usklađivanje zakonodavstva početi danom potpisivanja ovog sporazuma i postepeno se proširivati na sve elemente pravne tekovine Zajednice iz ovog sporazuma do kraja prelaznog perioda. Bojim se da, prethodno vrijeme je pokazalo, da ćemo ovdje imati mnogo problema. Mnogo više nego što je to do sada izgledalo, a mnogo više obaveza nego što je do sada bilo, imajući u vidu da ćemo danas ratifikovati ovaj sporazum. Ne želeći dalje širiti ovu priču, mi ćemo podržati ratifikaciju ovog sporazuma, ali moram reći da ne osjećamo neko veliko zadovoljstvo danas zbog toga. Hvala.
Zahvaljujem uvaženom zastupniku Novakoviću. Sljedeći je prijavljen uvaženi zastupnik Jerko Ivanković.
Poštovani predsjedatelju, kolegice, kolege zastupnici, uvaženi gosti, mi u Narodnoj stranci Radom za boljitak smatramo da ovaj sporazum je spas za političke probleme i ekonomske probleme u BiH. Ali ću ispričati jednu priču koja može biti slikovita kako bi se mi trebali ponašati ili ne ponašati u daljoj realizaciji ovog sporazuma. Kad je u jednom području bila poplava i čamci su dolazili po ljude da ih spašavaju od vode koja je nadolazila svake minute, jedan čovjek nije htio da uđe u čamac i kazao je: Ja molim Boga i mene će Bog spasiti od poplave. I prvi čamac se vratio. Nakon par sati dolazi k njemu drugi čamac. Opet isto, tako mole ga da uđe, on isto odgovara, dolazi treći čamac, opet ga mole da uđe u čamac, on isto tako odgovara. I udušio se u toj vodi, došao pred Boga i kaže: Bože, ja očekivao da me spasiš, a ti ništa. Pa kaže: Čovječe, ja tri čamca po tebe šaljem da te spasim, a ti ni u jedan nisi htio da uđeš. Kroz ovaj sporazum EU nama šalje spas, ali ako mi ne htjednemo ući u taj čamac, ako ne 13 htjednemo taj spas prihvatiti, normalno da se nećemo ni spasiti. Sad ovisi o nama, u narednom periodu, hoće li ovaj sporazum biti za nas spas ili u biti neće. Malo više želim se osvrnuti na Privremeni sporazum o Stabilizaciji i pridruživanju koji je jako zahtjevan za BiH, koji očekuje od našeg gospodarstva da se suoči sa jednom dosta žestokom tržišnom utakmicom i kad njega detaljno izanaliziramo vidimo da je on puno korektniji za BiH nego što je praksa koju mi provodimo u trgovini sa susjednim zemljama. U ovom Privremenom sporazumu imamo ogroman broj stavki gdje je EU na jedan korektan način kazala - vaša ekonomija je nerazvijenija, imate prelazni period od tri do pet godina, nemojte ukidati carine na te proizvode, nego u tom periodu od tri do pet godina pripremite svoju ekonomiju da bi se mogla suočiti sa našom ekonomijom, zapravo da bi mogla biti konkurentna kad taj period izostane. Nažalost, kako sada vidimo iz prakse u trgovini sa susjednim zemljama, možemo zaključiti i da to što je korektno EU postupila prema nama i dala nama šansu da svoju ekonomiju pripremimo u narednih tri do pet godina, vjerojatno se to neće iskoristiti. Jer kroz režim ne- provedbe Sporazuma o stabilizaciji i pridruživanju, posebno područja zaštitnih mjera, praktično tu pogodnost sada koriste susjedne zemlje i to što je bilo predviđeno za ekonomiju BiH će ostvarivati susjedne zemlje, ostvarivat će njihova ekonomija, jer će njihovi proizvodi na bh. tržištu biti zaštićeni od konkurencije iz EU, a naša privreda se svakako njima ne može suprotstaviti, jer je daleko nerazvijenija, ima daleko gore uvjete. Posebno se to odnosi na poljoprivredu kada vidimo da su poticaji u BiH deset puta manji, da su repromaterijali skoro za 50% skuplji, a mi sa susjednim zemljama provodimo u potpunosti režim bez naplaćivanja bilo kakvih carina, iako smo CEFTA-om izborili da možemo primijeniti zaštitne mjere u onom području u kojem budemo smatrali da nam treba. Iz tog razloga mislim da bi jako bitno bilo da Vijeće ministara u narednom periodu primijeni Sporazum CEFTA onako kako je ugovoren, posebno član 23.bis gdje se BiH izborila i nije htjela potpisati taj sporazum bez tog člana da može primjenjivati zaštitne mjere, kako bi u narednih tri do pet godina, praktično, taj prelazni period iskoristila za pripremu svoje ekonomije i mogla izdržati ovaj sporazum u potpunosti, kad on stupi na snagu, sa bescarinskim uvozom proizvoda iz EU. Ako se ne desi u narednih tri do pet godina, onda je beskorisno nakon toga bilo šta raditi, jer više nećemo imati prostora da razvijemo svoju ekonomiju. Znači, potrebno bi bilo da primijenimo Sporazum CEFTA sukladno Sporazumu o stabilizaciji i pridruživanju, da ta dva sporazuma sinhroniziramo i naredne tri do pet godina se pripremimo, kada već možemo očekivati i pretpristupne fondove EU koji će dodatno osnažiti našu ekonomiju i provesti ovaj proces bez većih posljedica. Hvala.
Zahvaljujem uvaženom zastupniku Ivankoviću. Sljedeći je prijavljen uvaženi zastupnik Velimir Jukić. 14
Gospodine predsjedavajući, ... članovi Vijeća ministara, cijenjene kolege i kolegice, prije ne dugo vremena, imali smo prezentaciju i raspravu o ovom sporazumu i tada smo dosta široko govorili o svemu onome što ovaj sporazum znači za BiH. Danas smo u prilici ponovo govoriti o ovom sporazumu, samo ja mislim da ne trebamo baš onako široko o svim detaljima i svemu onome što Sporazum znači, nego da danas trebamo izraziti svoju potporu ovom sporazumu i dati suglasnost za ratifikaciju ovog sporazuma. Uime Kluba HDZ BiH, ja izražavam podršku ovom sporazumu i smatram da je ovo veliki korak BiH u procesu pristupanja EU. Neki od mojih kolega ovde su govorili da su zabrinuti. Ja mislim da danas nemamo, da trebamo danas govoriti o našim obvezama i našoj spremnosti da sve ono što je u ovom sporazumu predviđeno da uradimo, da uradimo što je moguće kvalitetniije i brže i da onda iz toga urađenog očekujemo korist za BiH. One su sigurno vrlo velike i ja očekujem da u početku primjene ovog sporazuma bit će možda i onih nekih implikacija koje nisu dobre, koje ne očekujemo, ali će za jedno kratko vrijeme, siguran sam, biti koristi vrlo velike i puno veće od onih eventualnih šteta koje u početku mogu nastupiti. Međutim, sve zemlje koje su prošle ovaj put, govore nam njihovi primjeri da imaju samo korist, da idu naprijed i to je puno brže od onih koje nisu potpisale ovakve sporazume. Dakle, napredak zemalja u pridruživanju EU puno je veći nakon potpisivanja ovakvog sporazuma nego do trenutka potpisivanja ovog sporazuma. Ja isto to očekujem i za BiH i očekujem, naravno, od svih institucija BiH da urade svoj dio posla. A nakon pažljivog iščitavanja ovog sporazuma, jasno je da su obveze velike, značajne, da je pred svima u BiH, svim institucijama, naročito Vijeća ministara, vrlo veliki i odgovoran posao i mi kao Parlamentarna skupština BiH, ja očekujem da ćemo dati svoj doprinos u realizaciji svih obveza predviđenih u ovom sporazumu. U toj vjeri ja, evo, zahvaljujem se na datoj riječi i očekujem da ćemo stvarno od danas nakon verifikacije ovog sporazuma ići puno brže ka evropskim integracijama i da će naš put, i uvjeren sam, biti brz, efikasan i da ćemo, očekujem, sve ovo realizirati u narednih nekoliko godina, kad ćemo doći u jednu novu fazu da postanemo zemlja kandidat, a nakon toga, nadam se, vrlo brzo i punopravno članstvo EU.
Zahvaljujem uvaženom zastupniku Jukiću. Sljedeći je prijavljen uvaženi zastupnik Branko Dokić.
Gospodine predsjedavajući, poslije izlaganja predsjednika kluba kome ja pripadam, gospodina Drage, neću dugo, ali sam htio da podvučem dvije stvari o kojima nije bilo riječi kod prethodnih diskutanata. Prvo, htio bih se malo osvrnuti na jedan dio govora uvaženog kolege Dolića, kada evo poziva i međunarodnu zajednicu da još uvijek ostane ovdje. Ja hoću samo da kažem, uz svo 15 uvažavanje, evo, i Visokog predstavnika kome ja i moja stranka kojoj pripadam – izražavam duboko poštovanje za sve ono što radi. Sve dotle dok je nama potreban mentor da idemo u EU, nema sreće. Mi moramo sve činiti da stvorimo uslove, da sami provodimo taj proces. I sve dotle dok bude ovdje mentor, budite sigurno da ćemo ići ovako sporim koracima kao što smo do sada išli. Ovo, sama verifikacija je nakon svega šta je urađeno danas formalan čin koji ćemo, naravno, svi podržati. Ali do tog formalnog čina, nije bilo lako doći. Trebalo je izići iz lavirinta u koji smo sami sebe uveli, stvarajući sami sebi, naglašavam, sami sebi uslove i prepreke, evo da bi došli do ovoga. Dakle, evo u poslednjih godinu-dvije je urađeno mnogo da iziđemo iz tih začaranih krugova. I još nešto što bih htio da kažem. Ovde nije bilo riječi a volio bih da bude, već možda, na narednoj sjednici. Šta je to obaveza nas poslanika u ovom parlamentu u kontekstu provođenja, ili kako bi svi rekli, implementacije ovog sporazuma koji ćemo danas ratifikovati. Budemo li se mi oslonili na to da nam samo Savjet ministara donese gotove stvari pa da mi ovdje onako kako radimo, glasamo – ne glasamo, neće od toga biti ništa. Prvo, mi bi trebali da provedemo ono što smo prošli put dogovorili, da oba doma formiraju zajedničke komisije upravo zbog ovoga, da bi ojačali logistiku, da bi ubrzali proces donošenja odluka do domova. Drugo, trebalo bi nešto uraditi. To bi dobro bilo da Prošireni kolegij iziđe sa stavovima. One stvari koje se odnose na provođenje Sporazuma da imaju poseban tretman, kao što negdje neke stvari imaju gore u vrhu, strogo povjerljivo, tako bi trebalo i ovdje da bude, vezano za implementaciju Sporazuma o stabilizaciji i pridruživanju. Ima još drugih stvari, ne bih sada ovom prilikom, ali zaista bi dobro bilo i predlažem da jednu sjednicu, odnosno, jednu tačku posvetimo – šta je s onim mjerama koje će Parlament preduzeti u smislu efikasnijeg donošenja i usvajanja odluka koje su direktno vezane za provođenje ovog sporazuma. Hvala vam.
Zahvaljujem i zaključujem raspravu. Nema više prijavljenih. Molim da se pripremite za izjašnjavanje. Nadam se da ste pripremljeni. Znači, glasujemo o davanju suglasnosti za ratificiranje Sporazuma o stabilizaciji i pridruživanju između Evropskih zajednica i njihovih država članica i BiH. Glasujte sada. [[aplauz]] Konstatiram da je Zastupnički dom Parlamentarne skupštine BiH sa 36 glasova „za“, bez „suzdržanih“ i bez glasova „protiv“, odnosno jednoglasno, dao suglasnost za ratificiranje Sporazuma o stabilizaciji i pridruživanju između BiH i Evropskih zajednica i njihovih država članica. 16 Dame i gospodo zastupnici, zaključujući ovu sjednicu, želim još jedanput da istaknem važnost Sporazuma o stabilizaciji i pridruživanju za BiH, za kojeg smo upravo dali suglasnost za ratificiranje. Također naglašavam da pred nama stoji veliki posao na usklađivanju zakonodavstva i ispunjavanju svih uvjeta na putu ka EU, pa u tom kontekstu pozivam sve relevantne čimbenike u ovoj zemlji na aktivan odnos kako bi u ispunjavanju svojih obveza bili što uspješniji. Ovom prigodom želim vas obavijestiti da će Kolegij Doma uputiti pismo parlamentima svih zemalja EU sa zamolbom da i one što prije stave na dnevni red ovaj sporazum radi njegovog prihvatanja, odnosno radi ratificiranja. Istovremeno, Kolegij poziva Komisiju za vanjske poslove i grupe prijateljstva sa zemljama EU da učine to isto. Zaključujem 37. sjednicu Zastupničkog doma Parlamentarne skupštine BiH. 15 minuta stanke. U 11,30 počinjemo 38. sjednicu. Sjednica je završena u 11,10 sati.